Om ca pain homa ne,
mao ac cain na Jerusalém Jeju.
Xi ma' pe ara nein i cain ca tomi' querec te nuxut pain ca judeu urut ca'.
Ma' pe nain Jerusalém ca ja' pe wa com.
Ac wijimain xuterem' paxi' na.
Pe ja' pan nain cote ne man ca corom hwet ac wa oro xirim pain cidade ma'.
Manain ca Corom Corom ac ne Ovelha na wixinain.
Ma' 5 na xirim ca to to mam' pin nain ca ja' pe wa com ma'.
Om ca tao' caho' xine oro xirim.
Betesda urut pain wixinain ca ja' pe wa com pain aramaico ma',
je i ma' wixinain capijaxut pain ca judeu urut ca'.
Je ca toco' to caca co caxi nana ma'.
Mija nana.
Ma' nana co om tococon.
Ma' nana co caji at nana.
Ma' nana co carama to nana.
(Winim' nanain ca meo ne com ma'.
Ma' ara xi' na xec nein ca aram aram quiji' qui' ca jam co taramaja mi' non Iri' Jam ma',
meo meo ac cain na com,
je curucun pane.
Co corom cain' nain com pain ca xo' meo nein ma',
xio pin ac ca na.
Caxi tamana paxi' na,
xio pin ac ca na ta.)
Ma' na wari' co terem' pe nain i ma' quem.
Carama pe na.
Ma' 38 na cawaxi' pain ca carama pe ca.
Querec pan ac con na Jeju.
Querec non pain ca terem' pe cain i ma'.
Pain cara pane ca caxi ca co ma' ta ac cocon na oro wari' ma'.
Tomi' pan ac con na Jeju:
Param main ca xio wa quem non.
Xi ma' capa' wari' co quep xiho' napa' ta taramaxicon ac ca na.
Meo iri xira com ca' ne,
ma' ac ca xira co an quiji' mi' napa' pain.
Ane om capa' wari' co quep xiho' napa' ne.
Corom ta' paxi' ina,
corom ca' corom ca' nanapa' xucucun co caxi nana ma' na ca tomi' ca ma'.
Tequi' pe ra ta ac con na Jeju.
An rain witam ca mam' terem' pe ma ma'.
Xut ra ta ac con na.
Xio hap pin ac ca na.
An ac cain na witacon ca mam' terem' pe ca ma',
xut ac ca na quem.
Sábado na xec nein ca quep xio pin con wari' Jeju ma'.
Xao to wa taxipa' urut pain xumuxut pain sábado pain ca judeu urut ca'.
Je ca tomi' cocon co ma' co quep xio wa oro taramaxicon ma':
Sábado na xec ca'.
Om ca na ne pain ca an main witam pain xec ca' nonon.
Ane tomi' pan cocon caram ma' ma' ne:
Om na,
tomi' napa' co quep xio pin napa' ne.
An mao rain witam ca mam' terem' pe ma ma' napa'.
Xut ra ta napa',
ac i ma' na ca tomi' cocon ma'.
Tomi' querec pan ac cocon na oro taramaxicon:
Ma' co tomi' nem pain ca an rain witam ca mam' terem' pe ma ma' ta nem?
Ma' co xut ra ta nem quem?
Om ca taxi' ton ta ac ca na.
Xi wara xut xut pan' am ara ca pain iri' tococon wari' Jeju ma' ta.
Om om,
mam' mami' ac con na Jeju.
Mam' pe non pain ca tao' caho' nein xiricon Iri' Jam.
Taraju wet ne e' ac con na.
Xio pin ma.
Ta caracat mami' ma me.
Ma' ta om quep quem iri' ca om awi wa.
Jain jain paxi' ma pain ca caxi nem cara ne.
Mo ta quep quem iri' ca om awi wa,
jain jain tamana ac ma tara na ca tomi' con ma'.
Hwet mao ac ca na.
Tomi' toton oro taramaxicon ma' e' ac ca na,
hwet ac tococwa na,
tomi' ac tococwa na:
Wirico Jeju co quep xio pin napa' ta tata.